Մադլեն Ասթոր

Մադլեն Թալմաժ Ֆորս (, ), միլիոնատեր Ջոն Ջեյքոբ Ասթոր IV-ի երկրորդ կինը և «Տիտանիկ» շոգենավի փրկված ուղևորներից մեկը։

Կենսագրություն 
Մադլենը ծնվել է Նյու Յորքի Բրուքլին թաղամասում՝ Ուիլյամ Հարլբարթ Ֆորսի և Քեթրին Արվիլա Թալմաժի ընտանիքում։ Ունեցել է ավագ քույր՝ Քեթրին Էմմոնս Ֆորս անունով։ Ջոն Ջեյքոբ Ասթոր IV-ի հետ Մադլենը առաջին անգամ հանդիպել է 1911 թվականի օգոստոսին Մեն նահանգի Բեր Հարբոր քաղաքում, երբ ավարտել էր միսիս Սպենսերի դպրոցը։ 1911 թվականի սեպտեմբերի 9-ին 18-ամյա Մադլեն Ֆորսը Նյուպորտի Ասթորների տանը ամուսնացել է 47-ամյա Ջոն Ջեյքոբ Ասթոր IV-ի հետ։

«Տիտանիկի» վրա 
Ասթոր ամուսինները «Տիտանիկ» են նստել Ֆրանսիայի Շերբուր Օկտևիլ քաղաքում՝ որպես առաջին կարգի ուղևորներ։ Նրանց հետ նավարկության մեկնեցին նաև համհարզ Վիկտոր Ռոբբինսը, աղախին Ռոզալինա Բիդոշը, բուժքույր Քերոլայն Էնդրեսը և Քիթթի անունով շունը։

1912 թվականի ապրիլի 15-ի գիշերը գնդապետ Ասթորը հայտնել է Մադլենին՝ նավի այսբերգին բախվելու մասին։ Նա վստահեցրել է, որ վնասվածքը մեծ չէ և խնդրել է կնոջը հագնել մանուշակագույն կոստյումը, վերցնել նորկայի (ազնվաքիսի) օձիքը, զմրուխտե և ադամանդեր զարդերը, մարգարտե ականջօղերը, հարսանեկան մատանին, թանկարժեք մի քանի քարեր և 200 դոլար։

Մադլենը նստել է N 4 փրկարարական նավակը՝ բուժքրոջ և աղախնի հետ միասին։ Հրաժեշտի ժամանակ Ասթորը կնոջը տվել է իր ձեռնոցները։ Ջոն Ջեյքոբ Ասթորը և նրա համհարզը զոհվել են։ Գնդապետի դին հայտնաբերել են ապրիլի 22-ին։ Մադլենը և մյուսները փրկվել են «Կարպատիա» նավի անձնակազմի կողմից։ Փրկությունից հետո՝ նա երբեք չի խոսել իր ամուսնու մասին։

Հետագա ճակատագիր 
1912 թվականի օգոստոսի 14-ին Մադլենը ունեցել է որդի՝ Ջոն Ջեյքոբ Ասթոր VI-ին, ով անվանվել էր ի պատիվ հոր։ Ասթորի որդին՝ Ուիլյամ Վինսենթը պնդում էր, որ երեխան չի եղել հանգուցյալ գնդապետի հարազատ որդին։

1916 թվականի հունիսի 22-ին Մադլենը ամուսնացել է բանկիր Ուիլյամ Կառլ Դիքի հետ (1888—1953): Ամուսնության ընթացքում նրանք ունեցել են երկու որդի՝ Ուիլյամին և Ջոնին։ 1933 թվականի հուլիսի 21-ին ամուսինները բաժանվել են։ Չորս ամիս անց Մադլենը ամուսնացել է իտալացի բռնցքամարտիկ Էնցո Ֆայրմոնտի հետ։ Հարսանիքը տեղի է ունեցել Նյու Յորքում։ Հինգ տարի անց՝ 1938 թվականի հունիսի 11-ին ամուսինները բաժանվել են, իսկ Մադլենը վերադարձրել է Դիք ազգանունը։

Մահ 
Մադլեն Ասթորը մահացել է 1940 թվականի մարտի 27-ին Ֆլորիդա նահանգի Փալմ Բիչ քաղաքում` 46 տարեկան հասակում։ Թաղվել է Նյու Յորքի Սուրբ երրորդության տաճարի գերեզմանատանը։

Ծանոթագրություններ

Արտաքին հղումներ 
 
 Madeleine Astor Death Certificate на сайте 
 Madeleine Astor  на сайте 
 Madeleine Astor  на сайте 

Տիտանիկի ուղևորներ և անձնակազմ